1.מושא הבקשה שבפנינו הנו מכרז פומבי למשרת מנהל מחלקת תברואה ורישוי עסקים במועצה המקומית נחף (להלן: "המכרז";"התפקיד";"המועצה"), והחלטת המשיבה שלא לאפשר למבקש להשתתף במכרז מאחר ואינו עונה על תנאי הסף שנדרשו לתפקיד.
א.המבקש עובד של המועצה, ומשמש כלבורנט בבית ספר שבבעלות המועצה.
ב.המועצה פרסמה מכרז פנימי לתפקיד, אשר המבקש הגיש מועמדותו במסגרתו.
המועצה פסלה את כל המועמדים שהציגו מועמדותם למכרז הפנימי בשל אי עמידה בתנאי הסף.
בעקבות זאת פורסם בחודש פברואר 2013 מכרז חיצוני, הלא הוא המכרז מושא בקשה זו.
בין יתר תנאי הסף שנקבעו במסגרת המכרז היה התנאי לפיו נדרש – "נסיון מקצועי – נסיון מקצועי מוכח ומוצלח של שנתיים לפחות בעבודת ניהול צוות עובדים".
להוכחת תנאי הסף של הניסיון המקצועי, צירף התובע אישור מטעם מנהל בית הספר בו עבד, לפיו המבקש עבד בבית הספר כלבורנט ראשי, שימש כמנהל המעבדות בו, והנחה את צוות הלבורנטים.
ג.במכתבה של המועצה הודיעה היא למבקש כי היא דוחה את מועמדותו לתפקיד בשל אי עמידתו בתנאי הסף מאחר והוא מועסק ב"תפקיד לבורנט בבית הספר ולא מנהל או אחראי לבורנטים".
ד.התובע הגיש ביום 10/03/13 תביעה ובקשה למתן סעד זמני בהן ביקש כי בית הדין יורה למועצה לעכב את הליכי המכרז החיצוני עד לקבלת פסק דין בו ייקבע כי הוא עומד בתנאי הסף של הנסיון המקצועי ועל המועצה לאפשר לו להשתתף במכרז.
ה.התביעה והבקשה הוגשו בבית הדין האזורי לעבודה בחיפה אשר המועצה מצוייה בתחום שיפוטו, אולם הועברו לבית דין זה מאחר וראש המועצה הממונה הינו נציג ציבור בבית הדין בחיפה.
יוער כי הליכי המכרז החלו, וועדת המכרזים ראיינה את המועמדים שענו על תנאי הסף, אולם בית הדין בחיפה נתן צו זמני לפיו עד להכרעה בבקשה לא תתקבל החלטה בדבר הזוכה במכרז.
ו.בפני בית דין זה התקיים דיון בבקשה.
במסגרת הדיון אישר בא כוח המבקש כי המבקש עבד לאורך התקופה הרלבנטית כלבורנט, כאשר הצוות, אותו לטענתו יש לראותו כמי שניהל, היה מורכב ממנו ומלבורנטית נוספת בלבד.
"אנו מוכנים לקבל את הצעת בית הדין ולהצהיר הצהרת גור אריה, כך שככל שבית הדין יקבע בסופו של יום כי היה מקום לראות את המבקש/התובע כמי שהינו בעל ניסיון בניהול צוות עובדים ולא היה מקום לראות בו כמי שלא עונה על תנאי הסף, אזי תיבחן מועמדתו והמשיבה לא תטען למעשה עשוי או שחלוף הזמן צריך להשפיע על מתן הסעד העיקרי.
כמו כן, אנו מתחייבים להודיע למי שיבחר במכרז שבחירתו כפופה לתוצאות הליך זה במובן זה, שככל שהתביעה תתקבל הוא יעמוד לבחירה מחדש".
בתום הדיון ביקש וקיבל ב"כ המבקש ארכה להודיע האם הוא עומד על הבקשה, והוסכם כי ככל שיעמוד עליה, יכריע בית הדין בבקשה לאור סיכומים קצרים שיוגשו ע"י ב"כ הצדדים בכתב, והחומר המצוי בתיק.
ב"כ המבקש אכן הודיע כי הוא עומד על הבקשה, והצדדים סיכמו טענותיהם בכתב.